CELEX: 32016D0213(01)
Language: el
Date: 2016-02-12 00:00:00
Title: Απόφαση της Επιτροπής, της 12ης Φεβρουαρίου 2016, σχετικά με τη σύσταση της ομάδας εμπειρογνωμόνων για την παραχάραξη και κιβδηλεία του ευρώ

13.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/5
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Φεβρουαρίου 2016
   σχετικά με τη σύσταση της ομάδας εμπειρογνωμόνων για την παραχάραξη και κιβδηλεία του ευρώ
   (2016/C 58/06)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η απόφαση (ΕΕ) 2015/512 της Επιτροπής (1) προβλέπει ότι η Γενική Διεύθυνση Οικονομικών και Χρηματοδοτικών Υποθέσεων (εφεξής η «Γενική Διεύθυνση») είναι αρμόδια για τα καθήκοντα που αφορούν την προετοιμασία των νομοθετικών και κανονιστικών πρωτοβουλιών της Επιτροπής με στόχο, αφενός, την προστασία του ευρώ από την παραχάραξη και την κιβδηλεία και, αφετέρου, την υποστήριξη μέσω της κατάρτισης και της τεχνικής βοήθειας. Για τη διασφάλιση της αποτελεσματικής και σταθερής προστασίας του ευρώ, η Επιτροπή χρειάζεται να προσφύγει στην εμπειρογνωμοσύνη ειδικών στο πλαίσιο συμβουλευτικού οργάνου.
            
         
               (2)
            
            
               Επομένως, είναι αναγκαίο να συσταθεί ομάδα εμπειρογνωμόνων στον τομέα της προστασίας των χαρτονομισμάτων και των κερμάτων ευρώ από την παραχάραξη και την κιβδηλεία και να καθοριστούν τα καθήκοντα και η δομή της.
            
         
               (3)
            
            
               Η ομάδα θα πρέπει να επικουρεί την Επιτροπή στη βελτίωση των όρων της συνολικής προστασίας του ευρώ, βάσει νομοθετικών πρωτοβουλιών για την ενίσχυση της πρόληψης και της καταπολέμησης της παραχάραξης και της κιβδηλείας και για την εφαρμογή του κανονισμού (ΕΕ) αριθ. 331/2014 του Ευρωπαϊκού Κοινοβουλίου και του Συμβουλίου (2). Η ομάδα θα πρέπει, επίσης, να καθιερώσει στενή και τακτική συνεργασία με τις αρμόδιες εθνικές αρχές, την Επιτροπή, το Ευρωπαϊκό Τεχνικό και Επιστημονικό Κέντρο («ΕΤΕΚ»), που συστάθηκε με την απόφαση 2003/861/ΕΚ του Συμβουλίου (3), την Ευρωπαϊκή Κεντρική Τράπεζα («ΕΚΤ») και την Ευρωπόλ.
            
         
               (4)
            
            
               Η ομάδα θα πρέπει να απαρτίζεται από εμπειρογνώμονες των αρμόδιων αρχών των κρατών μελών, του ΕΤΕΚ, της ΕΚΤ και της Ευρωπόλ.
            
         
               (5)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (6)
            
            
               Η επεξεργασία των προσωπικών δεδομένων πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4).
            
         
               (7)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συστήνεται η ομάδα εμπειρογνωμόνων της Επιτροπής για την παραχάραξη και κιβδηλεία του ευρώ (εφεξής «ΟΕΠΚΕ»).
   Άρθρο 2
   Καθήκοντα της ΟΕΠΚΕ
   Η ΟΕΠΚΕ έχει ως καθήκοντα:
   
               α)
            
            
               να επικουρεί την Επιτροπή κατά την εκπόνηση νομοθετικών προτάσεων, κατ’ εξουσιοδότηση πράξεων ή πρωτοβουλιών πολιτικής που καλύπτουν τόσο τα χαρτονομίσματα όσο και τα κέρματα από την παραχάραξη και την κιβδηλεία·
            
         
               β)
            
            
               να καθιερώσει στενή και τακτική συνεργασία μεταξύ των αρμόδιων αρχών των κρατών μελών, της Επιτροπής, του ΕΤΕΚ, της ΕΚΤ και της Ευρωπόλ προκειμένου να διασφαλισθεί η αποτελεσματική και συνεκτική προστασία του ευρώ·
            
         
               γ)
            
            
               να ανταλλάσσει πληροφορίες και να θεσπίζει βέλτιστες πρακτικές για την πρόληψη της παραχάραξης και κιβδηλείας του ευρώ, για την καταπολέμηση των πλαστών τραπεζογραμματίων και κίβδηλων κερμάτων, καθώς και σχετικά με τις επιπτώσεις της παραχάραξης και της κιβδηλείας για τους σκοπούς στρατηγικής ανάλυσης,
            
         
               δ)
            
            
               να παρέχει συμβουλές και εμπειρογνωμοσύνη στην Επιτροπή κατά την εφαρμογή της νομοθεσίας, των προγραμμάτων και των πολιτικών της Ένωσης, ιδίως σε σχέση με τον κανονισμό (ΕΕ) αριθ. 1338/2001 του Συμβουλίου (5)·
            
         
               ε)
            
            
               να συζητά την εφαρμογή του κανονισμού (ΕΕ) αριθ. 331/2014.
            
         Άρθρο 3
   Διαβούλευση
   Η Επιτροπή μπορεί να ζητεί τη γνώμη της ΟΕΠΚΕ για θέματα που αφορούν τη συνολική προστασία του ευρώ, βάσει νομοθετικών πρωτοβουλιών για την ενίσχυση της πρόληψης και της καταπολέμησης της παραχάραξης και της κιβδηλείας (6).
   Άρθρο 4
   Σύνθεση και διορισμός
   1.   Η ΟΕΠΚΕ απαρτίζεται από τις αρμόδιες αρχές των κρατών μελών, το ΕΤΕΚ, την ΕΚΤ και την Ευρωπόλ.
   2.   Τα μέλη ενημερώνουν την Επιτροπή για τον διορισμό των εκπροσώπων τους.
   3.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η αρμόδια υπηρεσία της Επιτροπής διορίζει τον/την πρόεδρο της ομάδας.
   2.   Ο εκπρόσωπος της Επιτροπής μπορεί να προσκαλεί εμπειρογνώμονες εκτός της ΟΕΠΚΕ, εξειδικευμένους σε κάποιο θέμα της ημερήσιας διάταξης, για να συμμετάσχουν, σε βάση ad-hoc, στις εργασίες της ομάδας. Επιπλέον, ο εκπρόσωπος της Επιτροπής μπορεί να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (7) και σε υποψήφιες για ένταξη χώρες.
   3.   Τα μέλη της ΟΕΠΚΕ και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις τήρησης του επαγγελματικού απορρήτου που ορίζονται στις Συνθήκες και τους εκτελεστικούς κανόνες τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (ΕΕ, Ευρατόμ) 2015/443/ΕΚ (8) και (ΕΕ, Ευρατόμ) 2015/444 (9). Σε περίπτωση αθέτησης των εν λόγω υποχρεώσεων, η Επιτροπή μπορεί να λάβει όλα τα κατάλληλα μέτρα.
   4.   Οι συνεδριάσεις της ΟΕΠΚΕ διεξάγονται στα κτίρια της Επιτροπής. Η Επιτροπή παρέχει γραμματειακή υποστήριξη.
   5.   Η ΟΕΠΚΕ εγκρίνει τον εσωτερικό της κανονισμό με βάση τον πρότυπο εσωτερικό κανονισμό για τις ομάδες εμπειρογνωμόνων.
   6.   Η Επιτροπή δημοσιεύει όλα τα σχετικά έγγραφα σχετικά με τις δραστηριότητες της ΟΕΠΚΕ, μεταξύ άλλων τις ημερήσιες διατάξεις, τα πρακτικά και τις παρεμβάσεις των συμμετεχόντων, είτε περιλαμβάνοντας τις πληροφορίες αυτές στο μητρώο των ομάδων εμπειρογνωμόνων και άλλων παρόμοιων οντοτήτων της Επιτροπής, είτε περιλαμβάνοντας σύνδεσμο που παραπέμπει από το εν λόγω μητρώο σε ειδικό ιστότοπο στον οποίο περιέχονται αυτά τα έγγραφα. Τα σχετικά έγγραφα δεν δημοσιεύονται στις περιπτώσεις που η δημοσιοποίηση εγγράφου θα υπονόμευε την προστασία δημοσίου ή ιδιωτικού συμφέροντος, σύμφωνα με το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (10).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ΟΕΠΚΕ δεν αμείβονται για τις υπηρεσίες που παρέχουν.
   2.   Τα έξοδα ταξιδίου και διαμονής των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα επιστρέφονται εντός των ορίων των διαθέσιμων πιστώσεων που χορηγούνται βάσει της ετήσιας διαδικασίας κατανομής των πόρων.
   Άρθρο 7
   Εφαρμογή
   Η παρούσα απόφαση εφαρμόζεται από την ημερομηνία έκδοσής της έως τις 31 Δεκεμβρίου 2025.
   
      Βρυξέλλες, 12 Φεβρουαρίου 2016.
      
         
            Για την Επιτροπή
         
         Pierre MOSCOVICI
         
            Μέλος της Επιτροπής
         
      
   
   
      (1)  Απόφαση (ΕΕ) 2015/512 της Επιτροπής, της 25ης Μαρτίου 2015, σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης (ΕΕ L 81 της 26.3.2015, σ. 4).
   
      (2)  Κανονισμός (ΕΕ) αριθ. 331/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, περί προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Pericles 2020») και την κατάργηση των οδηγιών του Συμβουλίου 2001/923/ΕΚ, 2001/924/ΕΚ, 2006/75/ΕΚ, 2006/76/ΕΚ, 2006/849/ΕΚ και 2006/850/ΕΚ (ΕΕ L 103 της 5.4.2014, σ. 1).
   
      (3)  Απόφαση 2003/861/ΕΚ του Συμβουλίου, της 8ης Δεκεμβρίου 2003, σχετικά με την ανάλυση και τη συνεργασία όσον αφορά τα κίβδηλα κέρματα ευρώ (ΕΕ L 325 της 12.12.2003, σ. 44).
   
      (4)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (5)  Κανονισμός (ΕΚ) αριθ. 1338/2001 του Συμβουλίου, της 28ης Ιουνίου 2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία (ΕΕ L 181 της 4.7.2001, σ. 6).
   
      (6)  Όπως αναφέρεται στην αιτιολογική σκέψη 12 του κανονισμού (ΕΚ) αριθ. 1338/2001 του Συμβουλίου.
   
      (7)  C (2010) 7649 τελικό.
   
      (8)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (9)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (10)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).